JEGYZŐKÖNYV
Készült 201-05-15-én a Sóskúti Víziközmű-társulat Küldöttgyűlésén, 2038 Sóskút Szabadságtér 1. sz. alatt

Jelen vannak: az Intéző- és Ellenőrző Bizottság tagjai, küldöttek az alábbiak szerint (jelenléti ív mellékelve): 

INTÉZŐ BIZOTTSÁG:
Jónás József az Intéző Bizottság elnöke, Demeter Tamás, Kuzselné Schóber Ágnes, König Ferenc


ELLENŐRZŐ BIZOTTSÁG:
 Kalmárné Farkas Magdolna
KÜLDÖTT TAGOK:
Ábel Julianna, Mátrai Miklós, Papp Istvánné, Városi Jánosné,  Stöckler Tibor
Napirendi pontok:

1. A 2016. éves beszámoló és mérleg  elfogadása

2. A 2017. évi üzleti terv elfogadása
3. Egyebek
Jónás József, az Intéző Bizottság elnöke köszönti a megjelenteket, megállapítja, hogy a küldöttgyűlés határozatképes. Megnyitja a gyűlést, felkéri Kuzselné Schóber Ágnest a jegyzőkönyv hitelesítésére. Ismerteti a Küldöttgyűlés napirendi pontjait, és szavazásra teszi fel azokat.
A Küldöttgyűlés a javasolt napirendi pontokat elfogadta, 10 igen szavazattal, egyhangúan megszavazta.

Jónás József: Rátér az első napirendi pontra. Röviden ismerteti, hogy a 2016. évi pénzügyi terv bevételi oldalán a tagi befizetések terven felül teljesültek.  A tagi befizetések magasabbak lettek a tervezettnél: a 37,43 millió forint tartalmazza  az új ingatlantulajdonosok (98 folyamatos részletfizető) befizetéseit, számszerűsítve 6,6 millió forintot, valamint az egyösszegű befizetéseket, amelyek összege tavaly 3,35 millió forint volt, a különbözet a lakástakarék pénztári szerződéssel rendelkező tagok befizetéseit tartalmazza. A bevételekhez hozzáadódtak a Fundamenta visszautalások. A beszámoló költség oldalát nézve, összességében a tervezettnél alacsonyabb költséggel sikerült zárni az évet.
A tavalyi küldöttgyűlésen meghozott határozat szerint az Önkormányzat részére átutaltunk 50 millió forintot: 5 millió forintot a Takarékbanknál vezetett számlánkról, 45 millió forintot az OTP Banknál vezetett számlánkról, amely összeget csak a szennyvízcsatorna építésével összefüggésben használhat fel az Önkormányzat. Ezzel kapcsolatosan az Önkormányzat részéről várjuk a határozat szerinti elszámolást az átutalt összeg felhasználásáról.

König Ferenc: Az elszámolást az Önkormányzat elkészíti az 50 millió forint felhasználásáról és átadja a Társulatnak rövid időn belül.
Jónás József: Felteszi a kérdést, hogy van-e hozzászólás?
Jónás József: Más hozzászólás nem volt, szavazásra teszi fel, a 2016. évi beszámoló és eredmény kimutatás elfogadását, azzal, hogy az Önkormányzat beszámol az átutalt 50 millió forint felhasználásáról.
A Küldöttgyűlés 10 Igen szavazattal egyhangúan elfogadta a 2016. évi beszámolót, mérleget és eredmény kimutatást.

1/2017. sz. határozat:  

„A Küldöttgyűlés elfogadja a beterjesztett 2016. évi üzleti beszámolót, eredmény kimutatást és annak mellékleteit. Továbbá felkéri a Polgármestert, hogy küldje meg tájékoztatását, hogy a szennyvízcsatornázással összefüggésben milyen célra fordította az Önkormányzat a 2016-ban átadott 50 mFt-ot.”  

Jónás József: Rátér a második napirendi pontra, a 2017. évi üzleti tervvel kapcsolatban tájékoztatja a megjelenteket, hogy a bevételek tervezésénél a lakás takarékpénztári szerződéssel rendelkező tagok befizetéseinek 2016. évi szintjét, valamint a 2017. első negyedévében teljesített befizetéseket vette alapul, kiegészítve a folyamatos részletfizetők (új ingatlantulajdonosok) befizetéseivel és a Fundamenta visszautalásokkal, valamint azzal a ténnyel, hogy a befizetések nagy többsége 2017. július 20-án lejár. Az Ltp-s banki visszautalás a társulat számlájára valószínűleg csak 2018. év első felében történik meg, a várható teljes összeg körülbelül 206 635 110,- Ft. lesz az állami támogatási résszel együtt. A Fundamenta és OTP LTP kötelezettségeket a befizetések arányában tervezte, valamint a 2016. évről áthúzódó kötelezettségeket is feltüntette, a kötelezettségek átutalása az OTP és Fundamenta felé teljes mértékű teljesítésével. A működési kiadásokba az előre látható, tervezhető szükséges kiadások kerültek. A tervezett banki záró egyenlegünk összege változhat annak függvényében, hogy az OTP és a Fundamenta a lakástakarék pénztári szerződések megszüntetését követően milyen mértékben teljesíti a kiutalásokat. A szerződések megszüntetését követően, a kiutalási idő kb. három hónap. A meglévő lakástakarék pénztári szerződések futamideje változó, egyrészt a megtakarítások kezdete szerint. Sajnos a Fundamenta felé az első nagy utalás technikai problémák miatt csak 2009. december 1-én történt, így a visszautalás is csak 2017. december 1. után történhet., valamint a teljesített befizetések szerint.

Jónás József: Mivel nincs más hozzászólás, szavazásra teszi fel a 2017-es év üzleti tervének elfogadását.
A Küldöttgyűlés 10  Igen szavazattal egyhangúan elfogadta a 2017. évi üzleti tervet.

2/2017. sz. határozat:  

„A Küldöttgyűlés elfogadja a beterjesztett 2017. évi üzleti tervet.”

Jónás József: Felteszi a kérdést, hogy a megjelentek közül van-e valakinek kérdése amit itt meg lehetne vitatni, egyéb napirendi pontok alatt? 

Mátrai Miklós: A további úthelyreállításokról, a megsüllyedések rendbe hozásáról érdeklődött.
Kőnig Ferenc: Az önkormányzat folyamatos kapcsolatban van a Strabaggal, mostanában fognak újra felvonulni a javításokra.
Jónás József: Mivel a küldöttek részéről nincs kérdés, az egyéb napirendi pontok alatt, felveti, hogy a befizetett érdekeltségi hozzájárulások teljes vagy részbeni visszafizetéséről érdeklődik néhány félre informált ingatlantulajdonos. Ezzel kapcsolatban részben a Polgármester úrtól várunk információkat, részben javasolja, hogy a küldöttgyűlésnek legyen egy állásfoglalása az ilyen kérdések kapcsán. A társulat szerződés aláírásával vállalta az érdekeltségi hozzájárulások beszedését azzal, hogy a társulat megszűnésekor ezt az Önkormányzatnak, mint törvényes jogutódnak átadja, az Önkormányzat pedig döntése szerint, de a jogszabályoknak megfelelően használja fel (az eredeti célnak megfelelően, vagy azzal kapcsolatosan).
König Ferenc: A befizetéseket csak utak helyreállítására fogjuk felhasználni és csak azokban az utcákban ahol csatornázási munkálatok voltak. A csatorna beruházáshoz kapcsolódóan, a tönkrement utak helyreállítását az eredeti uniós projektben foglaltak alapján csak a nyomvonalasan lehetett. A projekt során, mivel a faluban nem többrétegű alapozott utak voltak, az érintett utak nem csak a nyomvonalukban, hanem szinte teljes keresztmetszetükben rongálódtak. Erről a kivitelező nem tehet, Neki a csatornázást el kellett végezni az adott körülmények között. Így a tovább rongálódó utak teljes útfelújítást nekünk kell megoldani, ezért nagyon fontos lenne az utak helyreállítását minél hamarabb elkezdeni. A szabályozás szerint a befizetéseket a beruházással kapcsolatosan közvetlenül, vagy ahhoz kapcsolódó utómunkálatokra lehet csak fordítani, így szabályosan járunk el és az utak minősége is jobb lesz. A tagi visszafizetéseket azért sem lehetséges teljesíteni, mert a lakástakarék pénztári szerződéseket úgy kötötték meg az ingatlantulajdonosok, hogy azt csatorna beruházásra fordítják. Az Önkormányzat az Európai Uniós pályázat megnyerésekor aláírta azt a szerződést, amiben rögzítve van többek között az is, hogy  lakossági önrésszel hozzájárul a beruházáshoz és ezt a következő években bármikor ellenőrizhetik. Visszafizetni az érdekeltségi hozzájárulást csak abban az esetben lehet, amikor a csatorna bekötés nem kivitelezhető, egyébként nem lehet visszafizetni semmit. Ezek a befizetések a beruházás megvalósulásának támogatása érdekében lettek teljesítve, szerencsére az Önkormányzat a támogatás intenzitásának növelését megnyerte, ezért nem kellett a hitelt sem felvenni a Társulatnak. Egyébként a kivitelezési munkálatok, a tervezettnél jóval többe kerültek, így az önrész sokkal magasabb lett volna, ami az ingatlantulajdonosok érdekeltségi hozzájárulását megnövelte volna, ez nem kedvezett volna senkinek. Fentieket összegezve az ingatlantulajdonosok jobban jártak így, mert nem kellett magasabb érdekeltségi hozzájárulást fizetni, és az utak helyreállítása is hamarabb meg fog történni. Az utak helyreállításával az ingatlantulajdonosok élhetőbb településen élhetnek, mindnyájunk érdeke a majd 2018-tól rendelkezésünkre álló összeg ráfordítása a komfortosabb, élhetőbb falura. Továbbá tudni kell azt is, hogy a teljes kifizetett projekt ár és a támogatások teljes összege között 72 mFt-os különbözet van, amit az Önkormányzat fedezett. Ez is  a projekt része, tehát az érdekeltségi hozzájárulásokból teljesítendő! 
Jónás József: Döntést amúgy is csak a lakás takarékpénztári szerződések lejáratát követően lehetne hozni. A Társulat megszűnésekor amúgy a jogszabály szerint a meglévő összeget az Önkormányzat részére átadjuk, erre mi vállaltunk kötelezettséget a társberuházói megállapodásban, utána a befizetések jogszerű felhasználása már az Önkormányzat felelőssége. 
Jónás József: Amennyiben más hozzászólás nincs, szavazásra teszi fel azt, hogy egy elvi állásfoglalást hozzunk azzal kapcsolatosan, hogy az érdekeltségi hozzájárulások  visszafizetési gondolata nem aktuális és nem a küldöttgyűlés kompetenciája, viszont a küldöttgyűlés egyet ért a Polgármester úr által elmondott ellenérvek tükrében a vázolt felhasználási célokkal az un. utómunkálatokra, valamint az Önkormányzat 72 mFt-os projekt-önrészének a fedezésére. Adott esetben, ha bizonytalanság merülne fel az Önkormányzatnál a jogszerűség tekintetében, akkor javasoljuk szakjogász bevonását is, de ez már önkormányzati felelősség. 
A Küldöttgyűlés  9 Igen szavazattal 1 tartózkodás mellett elfogadta fenti elvi állásfoglalást.
3/2017. sz. határozat:
„Az érdekeltségi hozzájárulások részbeni visszafizetésének gondolata nem aktuális és nem a küldöttgyűlés kompetenciája, hanem a jogutód Önkormányzaté. Viszont a küldöttgyűlés egyet ért a Polgármester úr által vázolt felhasználási célokkal a szennyvízcsatornázáshoz kapcsolódó utómunkálatokra, mint pl. a tovább rongálódott utak felújítására, valamint az Önkormányzat eddigi 72 mFt-os projekt-önrészének a fedezésére. Adott esetben, ha mégis bizonytalanság merülne fel az Önkormányzatnál a további felhasználás jogszerűsége tekintetében, akkor javasoljuk szakjogász bevonását is, de ez már önkormányzati felelősség.” 

Jónás József: A mai gyűlés napirendi pontjait megtárgyaltuk, megszavaztuk, amennyiben más kérdés nincs köszönöm, hogy megjelentek, a mai ülést berekesztem. 
-kmf-
Jónás József

Intéző Bizottság Elnöke
A jegyzőkönyvet hitelesítette: Kuzselné Schóber Ágnes

